На Летњој Универзијади 2009. у Београду освојила је златну медаљу у конкуренцији женских парова, а за Фед куп репрезентацију Русије наступа од 2008. године. Макарова се 2009. пласирала у два узастопна финала, у Фесу и Есторилу, али је поражена у оба. Своју прву титулу у појединачној конкуренцији освојила је на Међународном првенству Истборна 2010, победивши у финалу Викторију Азаренку са 7–6(5), 6–4. Током своје каријере, Макарова је такође освојила и један турнир у конкуренцији парова, а победила је и високо рангиране тенисерке као што су Вера Звонарјова, Агнеш Савај, Ана Чакветадзе, Флавија Пенета, Нађа Петрова, Светлана Кузњецова, Саманта Стосур и Ана Ивановић.